钦定古今图书集成/明伦汇编/家范典/第094卷 > 春秋四传 > 《葬纪叔姬》
## 钦定古今图书集成/明伦汇编/家范典/第094卷 > 春秋四传 > 《葬纪叔姬》

《春秋庄公三十年》：“秋八月癸亥，葬纪叔姬。”

《公羊传》：“外夫人不书葬，此何以书？隐之也。何隐尔？纪
国亡矣，徒葬乎叔尔。”

《穀梁传》：“不曰卒而曰葬，闵纪之亡也。”

《胡传》：“灭国不葬，此何以葬？贤叔姬也。”纪侯既卒，不归
宗国，而归于酅，所谓“秉节守义，不以亡故而睽妇道”
者也。故系之于纪而录其卒葬。先儒谓贤而得书是
也。贤而得书，所以为后世劝也。

〈大全〉《家氏》曰：“娣媵不葬，此以贤叔姬，故与伯姬俱得葬。”张氏曰：“纪叔姬从一而终，不以存亡贰其心，故详录其生死。又纪、鲁之往葬，皆以夫人之礼书之，所以明妇行，以示后法也。”